1.Pravna podlaga in cilj poročila

Naftne in plinske dejavnosti na morju imajo pomembno vlogo pri krepitvi lastne proizvodnje energije v EU, s čimer prispevajo k zanesljivi oskrbi EU z energijo. Vendar morajo te dejavnosti potekati ob uporabi dobrih praks in najvišjih ravni varnosti. Komisija je zato po tragediji na ploščadi Deepwater Horizon v Mehiškem zalivu predlagala novo zakonodajo. 12. junija 2013 je bila sprejeta Direktiva 2013/30/EU o varnosti naftnih in plinskih dejavnosti na morju (v nadaljnjem besedilu: direktiva o varnosti na morju ali Direktiva). Države članice so morale zakone, predpise in upravne postopke, potrebne za uskladitev z direktivo o varnosti na morju, sprejeti do 19. julija 2015.

Komisija še ni končala ocene, ali je nacionalna zakonodaja držav članic povsem v skladu z direktivo o varnosti na morju. Poleg tega je še niso obvestile vse države članice, da Direktivo izvajajo v celoti. Komisija bo z vzpostavljenimi postopki to spremljala dvostransko z vsako državo članico, da bi zagotovila čimprejšnji popoln prenos. Ustrezna kadrovska in upravna zmogljivost organov ostaja ključni element za izvajanje vseh nalog za zagotavljanje visoke ravni varnosti naftnih in plinskih dejavnosti na morju.

Da bi države članice od julija 2015 izpolnjevale zahteve iz direktive o varnosti na morju, je morala vsaka od njih med drugim ustanoviti organ (v nadaljnjem besedilu: pristojni organ) za opravljanje regulativnih funkcij, ki se od držav članic zahtevajo v skladu z Direktivo. V členih 8 in 9 direktive o varnosti na morju ter Prilogi III k tej direktivi so določene določbe in naloge, organizacijske ureditve in postopki pristojnih organov držav članic, ki so potrebni za izvajanje vseh zahtevanih funkcij.

Komisija mora v skladu z Direktivo (člen 27(4)) državam članicam predstaviti poročilo o ustreznosti nacionalnih strokovnih virov za uskladitev z regulativnimi funkcijami iz Direktive in po potrebi vključiti predloge, s katerimi se pristojnim organom vseh držav članic zagotovi dostop do ustreznih virov (npr. skupni proračun, kadrovanje in oprema), da bodo lahko opravljali svoje naloge. Komisija je v letih 2013 in 2014 tesno sodelovala z državami članicami, zlasti v okviru skupine organov EU, pristojnih za dejavnosti na morju (EUOAG), da bi ocenila njihove razpoložljive vire in načrte za nadaljnjo krepitev zmogljivosti njihovih pristojnih organov. Komisija je junija 2014 predstavnikom držav članic v skupini EUOAG predstavila svoje ugotovitve ter jih z delegati skupine EUOAG obravnavala na namenski delavnici. Predstavila jih je tudi na srečanju delovne skupine Sveta za energijo, na katerem so države članice Komisijo zaprosile za nadaljnjo oceno stanja v državah članicah in zlasti njihovih načrtov za krepitev zmogljivosti v okviru prenosa direktive o varnosti na morju; ta ocena bo predstavljena v poglobljenem pisnem poročilu. Od takrat potekajo nadaljnje dvostranske izmenjave med službami Komisije in državami članicami.

Komisija v odgovor na to zahtevo držav članic in ob upoštevanju svoje obveznosti iz člena 27(4) direktive o varnosti na morju predstavlja to poročilo in spremni delovni dokument služb Komisije o nacionalnih strokovnih virih v pristojnih organih držav članic ter njihovi ustreznosti za uskladitev z regulativnimi funkcijami iz direktive o varnosti na morju.

Podrobnosti o uporabljeni metodologiji in bazi podatkov, uporabljeni za to poročilo, so vključene v delovni dokument služb Komisije (del 1).

2.Funkcije in kategorije strokovnega znanja pristojnih organov za uskladitev z določbami direktive o varnosti na morju

Pristojni organ države članice mora biti ob ustanovitvi zmožen izvajati potrebne regulativne funkcije. Da bo lahko pristojni organ učinkovito izvajal regulativne funkcije, bo potreboval organizacijo, vključno s politikami, postopki in procesi, številne tehnične in regulativne kompetence (značilne za dejavnosti na morju) ter ureditve z zainteresiranimi stranmi. Vendar ko je Komisija zbirala podatke za to analizo, vse države članice še niso ustanovile popolnoma delujočih pristojnih organov, kar vključuje prenos zadevnega dela direktive o varnosti na morju.